A Tanács 3124/92/EGK rendelete

(1992. október 26.)

a komló piacának közös szervezéséről szóló 1696/71/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel az 1696/71/EGK rendelet [3] 1. cikkének (3) bekezdése meghatározza azokat a termékeket, amelyekre a piacszervezés vonatkozik; mivel az említett rendelet 2. cikke szabályozza a komlóra és komlótermékekre vonatkozó minősítési eljárást;

mivel a komlópiac közös szervezésének bevezetése óta egyre fontosabbá válik a komlótermékek kereskedelme; mivel szükségesnek tűnik a "nagyobb lupulintartalmú komlóliszt" és "komlókivonat" kifejezések, illetve a szabadon forgalomba hozható komlótermékek tulajdonságainak részletesebb meghatározása;

mivel az 1696/71/EGK rendelet 7. cikke megállapítja azokat a feltételeket, amelyeket a termelői csoportoknak elismerésük érdekében teljesíteniük kell, mivel nyilvánvalóvá vált, hogy a Közösségben számos elismert termelői csoport számára komoly nehézséget jelentett a tagok termékeinek közös forgalomba hozatala;

mivel a termelői csoportokat ösztönözni kell tagjaik termékének közös forgalomba hozatalára annak érdekében, hogy a termelőknek előnyösebb piaci helyzetet biztosítsanak; mivel e célból a támogatás összegét csökkenteni kell azon termelői csoportok esetében, amelyek nem gyakorolják tagjaik összes termelésének közös értékesítését,

ELFOGADTA EZT A RENDELETET:

1. cikk

Az 1696/71/EGK rendelet a következőképpen módosul:

1. Az 1. cikk (3) bekezdésének c) pontja helyébe a következő rendelkezés lép:

"c) "nagyobb lupulintartalmú komlóliszt": a levelek, szárak, murvalevelek és a levélgerinc egy részének gépi eltávolítása után a komló őrlésével nyert termék;."

2. Az 1. cikk (3) bekezdésének d) pontja helyébe a következő rendelkezés lép:

"d) "komlókivonat": a komlóból vagy komlólisztből oldószeres úton nyert koncentrált termék;."

3. A 2. cikk (2) bekezdése a következő mondattal egészül ki:

"Az 1. cikk (3) bekezdésének b)–e) pontjában említett termékekre igazolást csak akkor lehet kiadni, ha ezeknek a termékeknek az alfa-sav tartalma nem alacsonyabb, mint a komlóé, amelyből készültek."

4. A 7. cikk (3) bekezdése b) pontjának utolsó bekezdése helyébe a következő rendelkezés lép:

"Az 1996. december 31-ével lezáruló időszak alatt valamely elismert termelői csoport tagjai, amennyiben a csoport erre feljogosítja őket, a csoport által megállapított és felügyelt szabályok szerint saját maguk értékesíthetik termelésük teljes egészét vagy egy részét. Mindazonáltal ezeknek a termelői csoportoknak azon cél elérésén kell dolgozniuk, hogy 1997. január 1-jére valamennyi tagjuk termelését értékesíteni tudják."

5. A 12. cikk (5) bekezdése a b) pont után a következő ponttal egészül ki:

"c) Abban az esetben, ha a (3) bekezdésnek megfelelően egy elismert termelői csoportnak nyújtanak támogatást, és ez a szervezet nem értékesíti tagjai termelésének teljes mennyiségét, a támogatás összegét az 1992-es betakarításra 4 %-kal, az 1993-as betakarításra 8 %-kal, az 1994-es betakarításra 12 %-kal, az 1995-ös betakarításra 15 %-kal, az 1996-os betakarításra pedig 15 %-kal kell csökkenteni.

Az ilyen csoportnak az 1991-ben és az azt követő években a csoport részére nyújtott támogatás legalább 15 %-át a komlótermelők termelői csoportjának elismeréséről szóló, 1972. június 28-i 1351/72/EGK rendelet [4] 1. cikke (1) bekezdése b) pontjának cc) albekezdésében meghatározott intézkedések céljára kell felhasználnia.

Mindazonáltal, amennyiben a termelői csoport értékesíti legalább tagjai felének egy adott betakarításból származó termelését, 1992. november 1-jével bezárólag értékesített termelést nem kell figyelembe venni annak meghatározásában, hogy a csoport értékesítette-e tagjai termelésének teljes mennyiségét.

A Bizottság felügyeli az említett csoportok tevékenységét, továbbá az 1994-es betakarításról szóló beszámolójában jelentést tesz a Tanácsnak, hogy a csoportok hol tartanak a teljes értékesítés elérésében."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 1992. október 26-án.

a Tanács részéről

az elnök

J. Gummer

[1] HL C 204., 1991.8.3., 4. o.

[2] HL C 67., 1992.3.16., 234. o.

[3] HL L 175., 1971.8.4., 1. o. A legutóbb a 3577/90/EGK rendelettel (HL L 353., 1990.12.17., 23. o.) módosított rendelet.

[4] HL L 148., 1972.6.30., 13. o. A legutóbb a 3858/87/EGK rendelettel (HL L 363., 1987.12.23., 27. o.) módosított rendelet.

--------------------------------------------------